Document ID: 32002D0352

A Tanács határozata
(2002. április 25.)
a Közös kézikönyv felülvizsgálatáról
(2002/352/EK)
AZ EURÓPAI UNIÓ TANÁCSA,
tekintettel a határellenőrzések és a határőrizet ellátására vonatkozó részletes rendelkezésekkel és gyakorlati eljárásokkal kapcsolatban a Tanács számára fenntartott végrehajtási hatáskörökről szóló, 2001. április 24-i 790/2001/EK tanácsi rendeletre [1],
tekintettel a Belga Királyság és a Svéd Királyság kezdeményezésére,
mivel:
(1) Szükséges hatályon kívül helyezni a Közös kézikönyv [2] egyes, a határellenőrzési tevékenységek szempontjából felesleges rendelkezéseit és a hatályon kívül helyezés tekintetbe vételéhez módosítani egyes további rendelkezéseket.
(2) A tagállamok jelezték a Tanács Főtitkárságának, hogy a Közös kézikönyv egyes, a jelenleg hatályos szabályokkal összhangban szolgáltatandó adatok jegyzékeit tartalmazó mellékleteinek a jövőben szintén nem kell a Közös kézikönyvben szerepelniük.
(3) Az Európai Unióról szóló szerződés és az Európai Közösséget létrehozó szerződés mellékletét képező, Dánia helyzetéről szóló jegyzőkönyv 1. és 2. cikkének megfelelően Dánia nem vesz részt e határozat elfogadásában, amely rá nézve nem kötelező, illetve nem alkalmazható. Mivel az Európai Közösséget létrehozó szerződés harmadik része IV. címének rendelkezései alapján e határozat célja a schengeni vívmányok továbbfejlesztése, Dánia az említett jegyzőkönyv 5. cikkének megfelelően e határozatnak a Tanács által történő elfogadásától számított 6 hónapos határidőn belül határoz arról, hogy azt saját nemzeti jogába átülteti-e.
(4) Az Izlandi Köztársaság és a Norvég Királyság tekintetében ez a határozat az Európai Unió Tanácsa, valamint az Izlandi Köztársaság és a Norvég Királyság között, e két államnak a schengeni vívmányok végrehajtására, alkalmazására és fejlesztésére irányuló társulásáról kötött megállapodás alkalmazására vonatkozó egyes intézkedésekről szóló, 1999. május 17-i 1999/437/EK tanácsi határozat [3] 1. cikkének A. pontjában említett területhez tartozó schengeni vívmányok rendelkezéseinek továbbfejlesztését jelenti.
(5) Az Európai Unióról szóló szerződés és az Európai Közösséget létrehozó szerződés mellékletét képező, az Egyesült Királyság és Írország helyzetéről szóló jegyzőkönyv 1. és 2. cikkének megfelelően a fent említett tagállamok nem vesznek részt e határozat elfogadásában, és ezért ez rájuk nézve nem kötelező, illetve nem alkalmazható,
ELFOGADTA EZT A HATÁROZATOT:
1. cikk
(1) A Közös kézikönyv I. része a következőképpen módosul:
a) az 1.2. pont második mondata helyébe a következő szöveg lép:
"A külső határoknak a határátkelőhelyeken kívüli helyeken vagy nem a megállapított nyitvatartási időben történő jogellenes átlépése a nemzeti jog által előírt szankciókkal sújtandó.";
b) az 1.3. pont helyébe a következő szöveg lép:
"Kivételesen az engedélyezett határátkelőhelyeken és a megállapított nyitvatartási időn kívül is átléphetik a külső határokat:
- olyan személyek, akik számára a kishatárforgalomról - Olaszországban kishatárforgalomnak vagy kirándulóforgalomnak nevezik - szóló kétoldalú megállapodásban megfelelő engedélyekről rendelkeztek,
- tengerészek, akik a 6.5.2. pont szerint partra szállnak";
c) az 1.3.1. pontban az utolsó mondat hatályát veszti;
d) az 1.3.3. pont helyébe a következő szöveg lép:
"Az 1.2. pont kishatárforgalommal - Olaszországban kishatárforgalomnak vagy kirándulóforgalomnak nevezik - kapcsolatos rendelkezéseitől a tagállamok és a szomszédos harmadik államok között kétoldalú megállapodásoknak megfelelően engedélyezhető eltérés."
(2) A Közös kézikönyv 2. és 3. melléklete hatályát veszti.
2. cikk
Ezt a határozatot 2002. június 1-jétől kell alkalmazni.
3. cikk
Ennek a határozatnak az Európai Közösséget létrehozó szerződésnek megfelelően a tagállamok a címzettjei.
Kelt Luxembourgban, 2002. április 25-én.

Labels: 10
3
11